
1. Situaţia din Orientul Mijlociu

 

La 22 octombrie a.c., biroul de presă al premierului israelian Ariel Sharon a dat publicităţii un comunicat, ca răspuns la apelul lansat Israelului de către Statele Unite referitor la o retragere “imediată” din sectoarele autonome palestiniene reocupate de armata israeliană în care se afirmă: “După uciderea ministrului turismului, Rehavam Zeevi, Israelul, ca orice ţară democrată confruntată cu o asemenea situaţie, trebuie să-şi exercite dreptul la autoapărare pentru toţi locuitorii. Israelul nu are intenţia de a cuceri teritorii în zona care a trecut în întregime sub controlul Autorităţii Palestiniene, dar cere ca Yasser Arafat să-i extrădeze pe asasinii lui Rehavam Zeevi şi pe cei care i-au trimis şi să combată organizaţiile teroriste, desfiinţându-le”. Potrivit comunicatului, “Israelul rămâne angajat în procesul de pace şi nu doreşte să-şi menţină armata pe termen nedefinit în sectoarele autonome”. Textul menţionează că “Israelul ţine, totuşi, ca în paralel să asigure securitatea cetăţenilor săi şi, în consecinţă, această retragere se va face în coordonare cu dispoziţiile luate în acest sens de Autoritatea Palestiniană”.

Analiştii politici consideră că această reacţie respinge implicit apelul lansat anterior de adjunctul purtătorului de cuvânt al Departamentului de Stat al SUA, Philip Reeker, care condamnase “incursiunile israeliene ce au contribuit în manieră semnificativă la escaladarea tensiunilor şi violenţei” şi ceruse retragerea “imediată” a forţelor israeliene, adăugând că asemenea operaţiuni “n-ar trebui să mai aibă loc pe viitor”. 

*

Observatorii politici apreciază că Jibril Rajoub, unul dintre şefii securităţii palestiniene, care are legături strânse cu Israelul şi Statele Unite, se consideră a fi în această perioadă un personaj-cheie în lupta pentru succesiune la conducerea Frontului pentru Eliberarea Palestinei. Surse palestiniene afirmă că acesta a avut o serie de întrevederi cu diplomaţi americani şi europeni, în ultimele luni, prezentându-se drept favorit la succesiunea lui Yasser Arafat (72 ani).

J. Rajoub (55 de ani) a declarat unor diplomaţi occidentali că este singura figură palestiniană marcantă care ar putea aduce stabilitatea în regiune şi relua negocierile de pace cu Israelul.

Analiştii apreciază că J. Rajob se opune strategiei abordate de Yassser Arafat în procesul de pace din Orientul Mijlociu şi nu mai poate să-i fie loial acestuia.

J. Rajoub conduce o forţă de securitate formată din peste 2.500 de agenţi, dispuşi în Fâşia Gaza, şi este cunoscut pentru bunele sale relaţii cu reprezentanţi ai comunităţii internaţionale din Israel, Statele Unite şi Uniunea Europeană. El a desfăşurat importante activităţi pe linie informativă, fiind principalul reprezentant al medierilor purtate cu Frontul Popular de Eliberare a Palestinei (FPEP), cu sediul la Damasc, pentru predarea membrilor acestuia, suspectaţi de implicare în asasinarea ministrului israelian al turismului, Rehavam Zeevi.

*

La 25 octombrie a.c., Israelul a cedat în faţa presiunii internaţionale şi a anunţat o retragere a trupelor sale din oraşele palestinene autonome din Cisiordania, cu condiţia garantării “securităţii cetăţenilor săi”.

După acest anunţ, Consiliul de Securitate al ONU a făcut un apel la o retragere imediată a armatei israeliene. Membrii Consiliului au votat un comunicat în care declară că sunt “profund preocupaţi de escaladarea violenţei şi deplâng piederile de vieţi umane de ambele părţi”. Ei au aprobat, de asemenea, comunicatul în patru puncte, dat publicităţii, la Gaza, de către trimisul special al Naţiunilor Unite, Terje Roed-Larsen, şi de emisarii american, rus şi european, care solicită Israelului “să se retragă imediat din zona aflată sub control palestinian total, să-şi înceteze execuţiile extrajudiciare, să ceară mai multă reţinere din partea armatei sale şi să respecte în totalitate încetarea focului”. Cu toate acestea, adoptarea comunicatului nu are nici o valoare juridică şi nu obligă statul destinatar să se supună.

Ambasadorul american la ONU, John Negroponte, a apreciat, totuşi, că votul reprezintă “o recunoaştere a eforturilor diplomatice depuse pe teren”. Anterior, ambasadorul ameninţase că va face uz de dreptul său la veto pentru a bloca orice rezoluţie cu caracter obligatoriu.

Administraţia americană şi-a exprimat, la rândul său, speranţa că această retragere anunţată “va contribui la reducerea tensiunilor”.

În acelaşi context, şeful serviciilor de informaţii militare israeliene, generalul Amos Malka, a criticat decizia Cabinetului de securitate israelian de a retrage trupele israeliene din sectoarele autonome palestiniene reocupate din Cisiordania. “Retragerea din oraşele palestiniene ne va aduce în situaţia de dinaintea operaţiunii. Adică sunt previzibile alte atentate”, a declarat generalul A. Malka. “Spre regretul meu, trebuie să vă spun că viitoarele atentate contra Israelului sunt în pregătire”, a spus el.

*

Deşi după luarea acestei decizii, Israelul a cerut organizarea unei reuniuni a comisiei de securitate israeliano-palestiniene pentru stabilirea unui calendar de acţiuni, la 27 octombrie a.c. a fost suspendată retragerea armatei sale din sectorul Bethleem, în sudul Cisiordaniei, prevăzută a avea loc în cursul aceleiaşi zile şi care urma să prefigureze evacuarea altor zone autonome reocupate. 

Preşedintele palestinian Yasser Arafat a denunţat această decizie, estimând că ea este o “mărturie a absenţei voinţei de pace”. “Această decizie face parte dintr-o politică destinată să nu ducă la o pace adevărată”, a adăugat el, la încheierea unei întruniri cu parlamentari israelieni. 

Responsabilii israelieni au argumentat suspendarea retragerii armatei din sectoarele amintite prin faptul că tirurile palestiniene continuă să reprezinte o ”violare a acordurilor”, dând asigurări că dacă încetarea focului este respectată de palestinieni, această amânare ar putea fi numai de scurtă durată. “Israelul a decis să amâne retragerea sa din zonele autonome palestiniene ale sectorului Betleem-Beit Jala din cauza continuării tirurilor palestiniene”, a declarat la Ierusalim purtătorul de cuvânt guvernamental, Raanan Gissin.

 

2. Situaţia din Afganistan

 

Forţele armate care se opun regimului de la Kabul au înregistrat, la 24 octombrie a.c., primele progrese pe linia frontului împotriva talibanilor, cu sprijinul aviaţiei americane, a declarat un comandant al Alianţei Nordului.

Mohammad Atta, unul dintre principalii comandanţi militari din cadrul Alianţei Nordului, a explicat că forţele sale au lansat o ofensivă în direcţia regiunii Keshendeh, din valea Dara-e Suf (provincia Samangan, în nordul ţării), la aproximativ 70 de kilometri de oraşul-cheie Mazar-i-Sharif.

M. Atta a precizat că, “val după val”, raidurile aviaţiei americane au permis opoziţiei ca, în confruntările cu talibanii, să cucerească patru sate. Potrivit acestuia, în lupte şi-au pierdut viaţa 70-80 de soldaţi talibani. El nu a fost în măsură să precizeze ce reprezintă această înaintare ca distanţă câştigată. “Americanii i-au bombardat de mai multe ori. Asta ne-a fost de mare ajutor”, a spus el.

Mohammad Atta a adăugat că opoziţia antitalibană a luat 150 de prizonieri şi că 2 comandanţi talibani şi 45 de soldaţi au dezertat şi s-au alăturat trupelor Alianţei.

* 

Pentagonul a recunoscut, la 24 octombrie a.c., că aviaţia americană a comis două ”erori de tir”. Unele bombele au ratat, în cursul raidurilor aeriene, ţintele militare şi au căzut într-o zonă rezidenţială în apropierea capitalei şi a unei case de bătrâni din Herat, în nord-vestul Afganistanului. Acesta este considerat a fi cel mai grav dintre incidentele în care avioane de vânătoare au ratat ţinta în cursul raidurilor aeriene. Pentagonul a declarat, de mai multe ori, că, în Afganistan, ţintele sale sunt militare, dar că se pot comite şi erori.

”Suntem foarte atenţi în momentul în care alegem ţintele. Obiectivele noastre sunt militare, Al-Qaida fiind unul dintre ele (...) Totuşi, involuntar, se produc şi alte pagube”, a precizat purtătorul de cuvânt al Pentagonului, Victoria Clarke, afirmând totodată că ”până în prezent, acestea sunt extrem de limitate”. ”Încercăm să evităm, pe cât posibil, pierderile de vieţi omeneşti. Nu acelaşi lucru se poate spune despre autorii atentatelor din 11 septembrie care au făcut eforturi pentru a ucide mii de persoane nevinovate”, a declarat Victoria Clarke.

Potrivit informaţiilor oferite de purtătorul de cuvânt, un prim incident de acest fel s-a produs la 24 octombrie a.c., când un avion de vânătoare de tip F-14 a lansat din greşeală două bombe de 250 de kilograme într-o zonă rezidenţială, în nord-vestul Kabulului. “Ţinta vizată era reprezentată de vehicule militare situate la aproximativ 100 de metri de locul impactului”, a afirmat Victoria Clarke. ”A fost declanşată o anchetă pentru a se afla cauzele incidentului, dar indicaţiile preliminare arată că sistemul de ghidare a bombei nu a funcţionat cum trebuie”, a adăugat aceasta. 

Potrivit talibanilor aflaţi la putere, clădirea distrusă era un spital, iar în timpul raidului aerian din noaptea de 21 spre 22 octombrie a.c., au fost ucise mai mult de 100 de persoane. La rândul lor, Naţiunile Unite au confirmat că este vorba de un spital militar, situat într-o incintă a armatei, la periferia oraşului. ”Este vorba de un spital militar, dintr-o incintă a armatei de la periferia oraşului”, a declarat, la 23 octombrie a.c., purtătorul de cuvânt al ONU la Islamabad, Stephanie Bunker, dar aceasta nu a putut oferi informaţii în legătură cu numărul victimelor.

Talibanii au afirmat că, începând cu 7 octombrie a.c., când americanii au declanşat ofensiva împotriva Afganistanului, s-a înregistrat un număr de aproximativ o mie de victime, bilanţ imposibil de verificat de surse independente.

Analiştii politici şi militari afirmă că, în acest moment, se poate vorbi de patru incidente de acest tip recunoscute de autorităţile americane.

Oficiali ai ONU au mai declarat, la 23 octombrie a.c., că “bombardamentele americane au vizat cartierele civile ale Kabulului doar în momentul în care talibanii au trimis trupe în acele zone”. ”Cartierele şi câteva sate din jurul Kabulului au devenit mai periculoase de când talibanii se află în aceste zone”.

*

Potrivit cotidianului “USA Today”, “forţele armate americane şi-ar putea stabili în curând o bază în interiorul Afganistanului, pentru a acorda sprijin pentru cei 200-300 de membri ai unor comandouri angajate în operaţiuni împotriva regimului talibanilor”.

“Această bază ar număra pînă la 600 de soldaţi, care vor avea ca sarcină să acorde sprijin în materie de securitate şi logistică, inclusiv în domeniul medical (…) Tabăra ar putea fi instalată pe teritoriul controlat de Alianţa Nordului, opoziţia armată afgană, şi ar servi drept bază de lansare a unor atacuri cu elicopterul, găzduind, totodată, avioane cu reacţie sau aparate de atac la sol tip AC-130. Forţele staţionate la această bază ar putea ajuta Alianţa Nordului să cucerească marele oraş strategic din nordul Afganistanului, Mazar-i-Sharif”, afirmă sursa citată.

Membrii Congresului SUA s-au pronunţat, la 28 octombrie a.c., în favoarea creării unei baze la sol, care să permită efectuarea unor operaţiuni în interiorul Afganistanului, în condiţiile în care cele trei săptămâni de bombardamente nu au reuşit să-i alunge pe talibani sau să-l ucidă pe Ossama bin Laden. “Cred că va trebui să implicăm forţe importante, capabile să menţină o bază pe o anumită perioadă de timp, relativ scurtă, pentru ca ele să se poată deplasa în anumite zone unde se află talibanii şi reţeaua Al-Qaida a lui Ossama bin Laden”, a declarat senatorul republican John McCain.

Secretarul Apărării, Donald Rumsfeld, a reacţionat cu prudenţă la propunerea membrilor Congresului: “Cred că dacă nu s-a exclus recurgerea la trupe terestre, această posibilitate există”, a declarat el, adăugând că “n-ar fi foarte înţelept să dezvăluie când şi cum ar putea fi folosite aceste trupe”.

 

3. Noi proiecte europene privind Europa de Sud-Est 

 

În perioada 25-26 octombrie a.c. au avut loc, la Bucureşti, lucrările Conferinţei regionale a Pactului de Stabilitate pentru Europa de Sud-Est, reuniune organizată de Comisia Europeană şi Banca Mondială în asociere cu Coordonatorul Special al Pactului de Stabilitate.

“Consolidarea realizărilor economice din statele Europei de Sud-Est va necesita decizii economice şi politice şi mai dure din partea guvernelor acestor state”, a declarat la deschiderea lucrărilor, Johannes Linn, vice-preşedintele Băncii Mondiale pentru Europa şi Asia Centrală. “Obiectivele propuse, de a obţine o creştere economică sustenabilă şi de a reduce sărăcia din ţările sud-est europene, nu pot fi atinse decât printr-o abordare susţinută şi concertată a politicilor de reformă, prin crearea de instituţii moderne şi integrarea economică europeană”, a afirmat J. Linn.

Acesta a arătat că statele din regiune au câştigat stabilitatea economică şi au implementat o serie de reforme fundamentale pentru crearea de economii de piaţă. Aceste realizări sunt urmarea, printre altele, a sprijinului internaţional, acordat prin structurile Pactului de Stabilitate pentru Europa de Sud-Est, a adăugat reprezentantul instituţiei financiare internaţionale.

Johannes Linn a menţionat o serie de probleme care afectează Europa de Sud-Est, cum ar fi sărăcia, mortalitatea infantilă şi cea cauzată de boli care pot fi tratate, precum şi şomajul. În plus, în regiune există tensiuni şi conflicte etnice, care au determinat apariţia populaţiei refugiate în alte zone.

Oficialul Băncii Mondiale a mai afirmat că este necesară realizarea unei finanţări internaţionale regulate a proiectelor şi programelor regionale. El a subliniat angajamentul Băncii Mondiale de a sprijini eforturile de integrare europeană a statelor din Europa de Sud-Est, chiar în contextul în care pot apărea crize regionale.

“Conferinţa Regională pentru Europa de Sud-Est deschide o nouă etapă în strategia de finanţare a ţărilor din această zonă, şi anume sprijinul pentru proiecte pe termen lung, în special pentru infrastructură şi energie”, a declarat, cu acest prilej, Chris Patten, co-preşedinte al Conferinţei din partea Comisiei Europene.

“În trecut, Pactul de Stabilitate şi alte instituţii internaţionale au alocat pentru Europa de Sud-Est asistenţă de urgenţă sau de reconstrucţie, dar această etapă a trecut”, a afirmat acesta. “Efortul va fi unul comun, al donatorilor şi al ţărilor din regiune, care trebuie să îşi aducă şi ele contribuţia la stabilitatea şi prosperitatea zonei”, a adăugat oficialul european.

C. Patten a arătat că, deşi evenimentele tragice din Statele Unite, din data de 11 septembrie a.c., au afectat întreaga lume, ele nu au schimbat angajamentul comunităţii europene de a finaliza cu succes procesul de integrare europeană a ţărilor din Europa de Sud-Est.

“Cred că statele din regiune sunt capabile să îşi respecte angajamentele luate, să creeze instituţiile necesare pentru un progres durabil şi să urmeze exemplul ţărilor din UE în ce priveşte cooperarea regională, în ciuda problemelor existente în Iugoslavia şi Macedonia”, a conchis oficialul european.

La rândul său, Bodo Hombach, coordonatorul special al Pactului de Stabilitate, consideră că direcţia prioritară a zonei Europei de Sud-Est trebuie să fie cooperarea regională.

Bodo Hombach a făcut referire la una dintre recomandările lui Gunther Verheugen - comisarul european pentru extindere - potrivit căreia ţările care doresc să adere la UE trebuie să fie capabile de cooperare regională. “Acesta este un factor accelerator şi o premisă pentru aderare, dar trebuie să existe şi fapte, nu numai declaraţii”, a declarat acesta.

Coordonatorul Pactului de Stabilitate a prezentat, în cadrul conferinţei, o serie de proiecte pentru care a fost aprobată o finanţare în valoare totală de 2,3 miliarde de euro. Aproximativ 22% din aceşti bani au ca destinaţie România şi vizează proiecte de importanţă regională, proiecte transfrontaliere, care implică două, trei, sau mai multe ţări.

Programele, care includ finanţarea şi un plan de eşalonare, se referă la infrastructură, dar şi la construirea unui sistem democratic şi de securitate modern.

B. Hombach consideră că aceste sume sunt mari dar, în acelaşi timp, prea mici pentru a putea rezolva toate problemele. De aceea, investiţiile private şi promovarea dinamicii acestui tip de investiţii sunt esenţiale, întrucât banii publici, respectiv cei din taxe, pot doar să motiveze, să impulsioneze un proces, însă succesul depinde şi de finanţarea din surse private.

*

Conform datelor prezentate de Comisia Europeană şi Banca Mondială, nngajamentele ferme de asistenţă financiară pentru Europa de Sud-Est au totalizat pentru anul în curs 6,612 miliarde euro. Din această sumă, 889,3 milioane euro sunt orientate către asistenţă la nivel macroeconomic, 4,835 miliarde euro pentru reconstrucţie şi dezvoltare, 440,24 milioane euro - asistenţă umanitară, 468,95 milioane euro în alte domenii, iar 23,31 milioane euro nu au fost încă alocate. 

În anul 2000, angajamentele ferme de asistenţă financiară au totalizat 6,629 miliarde euro, iar în 1999 - 6,026 miliarde euro. 

Pe parcursul anului 2001, cea mai importantă contribuţie şi-au adus-o comunitatea europeană şi donatorii - 4,058 miliarde euro, instituţii financiare precum Banca Europeană pentru Reconstrucţie şi Dezvoltare, Banca Mondială, Banca Europeană de Investiţii (2,221 miliarde euro) şi Fondul Monetar Internaţional - 332,16 milioane euro.

4. Preocupări privind studierea modalităţilor de control ale armamentului biologic şi chimic 

 

NATO studiază capacităţile de stocare a armelor biologice şi chimice, a declarat, la 24 octombrie a.c., la Lisabona, secretarul general al Alianţei Nord-Atlantice, George Robertson.

“Noi stabilim în acest moment un inventar a ceea ce există în fiecare ţară”, a declarat el, la încheierea întrevederilor cu oficialii portughezi. “De asemenea, suntem în legătură şi cu alte organizaţii, mai ales cu Uniunea Europeană, pentru a linişti populaţiile”, a spus el.

“Trebuie să acţionăm pentru a evalua capacităţile noastre actuale, precum şi cele noi, în vederea acordării protecţiei maxime populaţiilor civile, soldaţilor şi militarilor”, a mai spus secretarul general.

Aceste studii sunt urmarea descoperirii unui focar de bacterii care provoacă maladia antrax într-un centru de cercetare ştiinţifică dezafectat din Kazakhstan. Purtătorul de cuvânt al Departamentului de Stat al SUA, Richard Boucher, a precizat că o echipă de specialişti lucrează în cadrul unui program ruso-american de reducere a riscurilor prezentate de fostele centre sovietice de dezvoltare a armelor biologice, în prezent abandonate sau parţial dezafectate. 

Biologul Aleksei Iablokov, fost expert pe lângă Consiliul de Securitate rus, a spus că “există posibilitatea ca diverse grupuri teroriste să fi putut utiliza antrax provenit din fostele laboratoare militare sovietice din Asia Centrală, pentru a ataca Statele Unite”. “Este mai probabil ca antraxul să provină din Kazahstan sau din alte foste republici sovietice din Asia Centrală, unde existau laboratoare militare asupra cărora s-a pierdut orice control după destrămarea URSS, în 1991”, a declarat expertul rus.

A. Iablokov a confirmat faptul că laboratoarele ruse continuă cercetările asupra antraxului “în scopuri defensive” şi că Rusia deţine “colecţii de tulpini” diferite ale bolii tocmai pentru aceste cercetări. “În materie de arme biologice, nu sînt necesare stocuri, o tulpină putînd fi multiplicată de milioane de ori în foarte scurt timp”, a mai adăugat acesta.

Pe lângă investigaţiile riguroase efectuate pe această temă, SUA au început să ia măsuri de securitate tot mai stricte. Preşedintele George W. Bush a anunţat alocarea a 175 milioane dolari pentru garantarea unei securităţi maxime în oficiile poştale de pe teritoriul SUA. 

Mai mult, Ministerul american al sănătăţii este pregătit pentru un atac (bacteriologic) şi mai dramatic, cu viruşi cum ar fi Ebola sau febra Lassa, cu toate că serviciile secrete nu deţin nici o informaţie privind un potenţial atac de proporţii.

5. Lucrările Conferinţei maghiarilor din străinătate

 

Conferinţa maghiarilor din străinătate a adoptat, la 27 octombrie a.c., la Budapesta, criteriile de care se va ţine seama pentru acordarea unor avantaje cetăţenilor de origine maghiară din statele vecine Ungariei.

La conferinţă, care s-a desfăşurat în perioada 26-27 octombrie a.c., au participat partide politice ungare şi organizaţii ale maghiarilor din străinătate. Participanţii au hotărât că vor putea beneficia de prevederile Legii statutului maghiarilor din afara graniţelor Ungariei persoanele care afirmă că sunt de origine maghiară, vorbesc limba maghiară şi sunt membre ale organizaţiilor maghiare din străinătate. La fel, cei care sunt consideraţi maghiari, într-un stat vecin, de către administraţie sau de către biserică, vor putea beneficia de legitimaţia respectivă.

“Sper că, înainte cu o lună de intrarea în vigoare a acestei legi, primii solicitanţi vor putea primi legitimaţia de maghiar”, a declarat secretarul de stat în Ministerul afacerilor externe, Zsolt Nemeth.

Comisia Europeană pentru Democraţie prin Drept (Comisia de la Veneţia) a discutat, la 19 octombrie a.c., legea statutului maghiarilor din afara graniţelor Ungariei, din perspectiva standardelor internaţionale şi a practicii statelor europene privind acordarea unui tratament preferenţial faţă de cetăţenii altui stat, pe criterii etnice.

Concluziile raportului adoptat de Comisie, cu 3 abţineri, sunt în favoarea excluderii oricăror efecte extrateritoriale ale legilor adoptate într-un stat pe teritoriul altui stat atunci când vizeaza protecţia preferenţială a minorităţii înrudite cu primul stat fără consimţămîntul statului pe teritoriul căruia se află minoritatea respectivă.

De asemenea, Comisia consideră că este incompatibilă cu standardele actuale acordarea de atribuţii oficiale sau semi-oficiale organizaţiilor neguvernamentale înregistrate în acest al doilea stat, prin legi ale aşa-zisului “stat mamă”. S-a decis că nu pot fi acordate facilităţi decât dacă acestea au un scop legitim - acela de a promova legăturile culturale - şi dacă măsurile adoptate sunt corespunzătoare acestui scop.

Comisia a mai precizat că un eventual document care ar putea fi emis de un stat pentru persoane care fac parte din minorităţile înrudite din alte state nu poate să se refere la naţionalitatea persoanei, ci numai la îndreptăţirea persoanei la anumite beneficii, în domeniile educaţiei şi culturii. Un asemenea document nu poate să creeze o legătură politică a persoanei în cauză cu statul înrudit şi nu se poate substitui documentelor de identitate emise de statul al cărui cetăţean este. Comisia a apreciat că astfel de măsuri care privesc minorităţile din alt stat ar trebui să vizeze în mod egal minorităţile respective, indiferent că acestea se află în statele vecine sau în alt stat.

Adoptând aceeaşi poziţie ca a premierului ungar, Viktor Orban, şi Z. Nemeth a afirmat că raportul Comisiei de la Veneţia a Consiliului Europei aprobă noua legislaţie ungară. “Raportul Comisiei a ridicat legea la nivelul unui regulament european”, a declarat Z. Nemeth. 

Ţările vecine Ungariei au criticat legea cu privire la statutul minorităţilor maghiare, care urmează să intre în vigoare la 1 ianuarie 2002. 

6. Relaţiile dintre China şi Vatican

 

“Papa Ioan Paul al II-lea a adresat Chinei, la 24 octombrie a.c., un apel îndrăzneţ: să depăşim “neînţelegerile” din trecut, să normalizăm “relaţiile” şi să conlucrăm “în beneficiul întregii omeniri”. Totodată, Papa Ioan Paul al II-lea a cerut scuze poporului chinez pentru eventualele erori comise de Biserica Catolică faţă de China, în trecut şi în prezent.

Mea culpa papală şi apelul la relaţii diplomatice au fost incluse într-un mesaj trimis de Suveranul Pontif la congresul care s-a desfăşurat la 24 octombrie, la Roma, consacrat personalităţii iezuitului Matteo Ricci, cel care cu exact 400 de ani în urmă, în 1601, “s-a făcut chinez între chinezi” reuşind să fie primit la curtea imperială a Chinei, scrie cotidianul “La Stampa”. Matteo Ricci reprezintă un contraexemplu la cei 120 de martiri chinezi canonizaţi anul trecut de Vatican, care au optat pentru fidelitatea faţă de Roma. “După exemplul acestui ilustru fiu ai Bisericii Catolice, doresc să reafirm că Sfântul Scaun priveşte poporul chinez cu profundă simpatie şi cu atenţie angajantă. Sunt cunoscuţi paşii relevanţi pe care i-a făcut acest popor recent, în domeniul social, economic, educativ, chiar depăşind numeroase dificultăţi”, a precizat în mesajul său Suveranul Pontif. Referirea vizează mai ales progresele Chinei în materie de şcolarizare şi combatere a foamei.

Mea culpa papală este prima cerere de iertare adresată unui întreg popor care aparţine unei civilizaţii îndepărtate, dar nu este pentru prima dată când Suveranul Pontif întinde această mână Chinei. Celelalte iniţiative similare nu au avut succes, din cauza relaţiilor diplomatice pe care Sfântul Scaun le întreţine cu Taiwanul, deşi nunţiatura de aici este redusă la minimum, relevă cotidianul italian “La Stampa”. China cere Vaticanului să întrerupă aceste relaţii, un lucru pe care în istorie Biserica Catolică l-a făcut numai cu guvernul polonez în exil. Este posibil însă ca solemnitatea initiaţivei pontificale să aibă un ecou deosebit asupra autorităţilor chineze şi “acest lucru lasă deschisă o portiţă speranţei”, potrivit aceluiaşi cotidian.

Papa Ioan Paul al II-lea nu poate să nu îşi amintească lunga listă de misionari şi misionare creştine şi “operele lor de promovare umană întreprinse de-a lungul secolelor. Ei au avut numeroase iniţiative sociale, mai ales în domeniul spitalelor şi al educaţiei, care s-au bucurat de o amplă şi recunoscătoare primire în rândul poporului chinez”.

Au existat însă şi erori comise de aceşti misionari care, între secolele al XIX-lea şi începutul secolului al XX-lea, au pretins să intre în China sub escorta armată a puterilor europene. “Istoria ne aminteşte, din păcate, că acţiunea membrilor Bisericii Catolice în China nu a fost întotdeauna scutită de erori şi, în plus, a fost condiţionată de situaţii dificile, legate de evenimente istorice complexe şi de interese politice divergente”, a recunoscut Papa citat de cotidianul “Corriere della Serra”. Suveranul Pontif a menţionat şi “disputele teologice” care au opus Biserica de la Roma “riturilor” chineze. De aceea şi-a formulat astfel mea culpa: “Nutresc un regret profund pentru aceste erori şi limite din trecut şi îmi displace faptul că ele au lăsat impresia unei lipse de respect şi de stimă a Bisericii Catolice faţă de poporul chinez, determinându-l să creadă că aceasta ar fi animată de sentimente de ostilitate faţă de China. Pentru toate acestea cer iertare şi solicit înţelegere celor care s-au simţit, în vreun fel răniţi de asemenea forme de acţiune creştină”. “Sfântul Scaun, în numele întregii Biserici catolice şi - cred - în avantajul întregii omeniri, doreşte deschiderea unui spaţiu de dialog cu autorităţile Republicii Populare Chineze, în cadrul căruia, odată depăşite neînţelegerile trecutului, să se poată conlucra pentru binele poporului chinez şi pentru pacea în lume”.

Ultimul argument al Papei a fost criza mondială de după atentatele din 11 septembrie a.c.: “Momentul actual de profundă îngrijorare a comunităţii internaţionale necesită din partea tuturor un angajament intens pentru a favoriza iniţierea şi dezvoltarea unor relaţii de simpatie, prietenie şi solidaritate între popoare. În acest context, normalizarea relaţiilor dintre RP Chineză şi Sfântul Scaun ar avea cu siguranţă repercusiuni pozitive pentru evoluţia omenirii”.

Va reuşi Papa să obţină un răspuns pozitiv din partea Chinei? - se întreabă “Corriere della Serra”. Un lucru este clar: dacă nici de această dată nu i se va “deschide poarta”, Suveranul Pontif va trebui să lase în seama succesorului său sarcina de a bate din nou la această uşă. Mai mult decât a făcut la 24 octombrie a.c. nu ar putea face. Nu a amintit nici măcar de “martirii” pe care i-a avut catolicismul în relaţia dificilă cu China. Nu a pus condiţii evoluţiei dialogului. În octombrie 1982, de la Roma, Papa Wojtyla a făcut o altă afirmaţie care ar fi trebuit să fie auzită. A dat asigurări că Vaticanul aprecia China drept “o mare realitate unitară”. Era ca şi cum ar fi garantat că Biserica de la Roma nu favoriza Taiwanul în detrimentul Chinei. Răspunsul chinez a fost întotdeauna acelaşi: Papa trebuie să rupă relaţiile cu Taiwanul şi să înceteze să se mai amestece în treburile interne chineze, dacă doreşte relaţii cu această ţară.

Exact în urmă cu un an, două evenimente deosebite au pus în lumină caracterul complex al relaţiilor diplomatice dintre Roma şi Beijing. Cardinalul Roger Etchegaray a oficiat, într-o biserică din Shanghai, prima slujbă catolică din perioada regimului comunist chinez. Acestui slab semnal de detensionare a relaţiilor i-a urmat însă o înăsprire neaşteptată a acestora, potrivit “La Stampa”. Autorităţile chineze au reacţionat cu mare duritate la decizia Vaticanului de a canoniza 120 de martiri chinezi, la 1 octombrie, ziua naţională a RP Chineze. Guvernul chinez a acuzat că această dată a fost aleasă de Vatican la indicaţia unor sectoare ale Bisericii Catolice din Taiwan.

Cu câteva luni înainte de canonizarea martirilor, China a decis să înceapă unele demersuri în vederea normalizării relaţiilor cu Vaticanul, scrie “La Stampa”. China credea că are nevoie de Vatican din trei raţiuni relevante ale politicii sale interne şi externe. Autorităţile chineze se confruntau cu secta Falun Gong şi apreciau că prin normalizarea relaţiilor cu Vaticanul ar fi putut dovedi lumii că măsurile luate de ele nu aveau semnificaţia unei atitudini împotriva religiei, ci numai împotriva unei secte. Pe de altă parte, credeau că această normalizare ar fi avut un efect pozitiv şi asupra relaţiilor bilaterale dintre China şi SUA. Al treilea aspect, într-un fel de aşteptat, a fost de perspectivă, privind izolarea diplomatică ulterioară a Taiwanului. În prezent, pe toate aceste trei fronturi, China are o situaţie mai bună decât în urmă cu un an. Relaţiile cu SUA s-au ameliorat datorită luptei comune împotriva terorismului, Falun Gong a încetat să mai fie o problemă atât de mare, iar Taiwanul este practic “îngenuncheat” diplomatic. În plus, gestionarea noii situaţii internaţionale şi urgenţa problemei transferului de putere ce va trebui operat de Congresul PCC de anul viitor, acordă oficialilor chinezi mai puţin spaţiu de manevră pentru a se gândi la complicata relaţie cu Vaticanul. Dincolo de dorinţa bilaterală, există multe alte probleme de pus la punct care fac improbabilă o normalizare diplomatică precipitată, apreciază “La Stampa”. Pe de altă parte, gestul Papei are implicaţii planetare şi nu poate rămâne fără răspuns, existând riscul pentru China de a-şi pierde imaginea extrem de favorabilă de care se bucură în prezent, în plan internaţional. Un compromis ar putea fi o eventuală călătorie a Papei în China, înainte de o normalizare a relaţiilor.

Ioan Paul al II-lea a întins mâna celor “aflaţi departe”, marcând ceea ce teologul Vladimir Zelinski numea “dialectica depărtării-apropierii", scrie “La Stampa”. Papa a recurs însă şi la diplomaţia paralelă, potrivit cotidianului “Corriere della Serra”. Autorităţile de la Beijing nu vor fi obligate să citească în presă mesajul Papei. Dar dacă o mea culpa papală a dat roade cu urmaşii hughenoţilor şi ai lui Ian Hus, cu evreii şi ortodocşii din Grecia, se speră ca ea să aibă ecou şi la urmaşii Imperiului Ceresc, conchide “Corriere della Serra”. 

 

7. Acţiuni privind dezarmarea organizaţiei Armata Republicană Irlandeză

 

Armata Republicană Irlandeză (IRA) a anunţat, la 23 octombrie a.c., că a început să se dezarmeze, gest fără precedent în istoria formaţiunii paramilitare catolice din Irlanda de Nord, conform aprecierilor făcute de analiştii politici.

“Pentru a salva procesul de pace, am decis să punem în aplicare programul pus la punct împreună cu Comisia Internaţională Independentă pentru Dezarmare (IICD) în luna august”, a anunţat IRA, într-un comunicat autentificat prin semnătura comandantului său, P. O'Neill. După 11 septembrie, în urma mobilizării generale împotriva terorismului a opiniei publice americane, - în SUA trăiesc 30 de milioane de descendenţi irlandezi -, liderul IRA a înţeles “riscul de a se afla în tabăra greşită”. 

Acest program, care este confidenţial, are ca obiect dezarmarea miliţiei republicane şi modalităţile de realizare a acestui obiectiv.

* 

Dimensiunile exacte ale arsenalului IRA nu sunt cunoscute cu precizie decât de liderii săi, însă se ştie că acesta include rachete sol-aer, 2,7 tone de Semtex şi cel puţin o mie de arme, printre care şi 600 AK-47.

“Unii dintre observatori apreciază că IRA dispune de atât de multe arme încât ar putea începe să scoată din uz elemente ale arsenalului său militar fără să-şi diminueze capacităţile paramilitare”, aprecia, recent, “Jane's Intelligence Review”.

Evaluarea arsenalului IRA are la bază mai multe elemente, cum ar fi armele cunoscute pentru că au fost utilizate, armele confiscate de serviciile de securitate şi de serviciile secrete.

În 1970, cînd a luat naştere, după nenumărate sciziuni ale mişcării republicane, IRA, căreia i se mai spune şi IRA-Provizorie, era slab înarmată, cu arme vechi şi explozibili comerciali.

Pe măsură ce anii au trecut, acest arsenal s-a îmbogăţit, mai ales datorită ajutorului primit de la simpatizanţii din Statele Unite şi din partea statelor care susţineau mişcarea, cum ar fi Libia. Armele furnizate de colonelul Muammar Kadhafi în anii '80 constituie “cea mai mare parte a arsenalului IRA”, potrivit “Jane's Intelligence Review”, şi au ajuns în Irlanda de Nord cu vapoarele.

“O parte dintre aceste arme răspund, mai degrabă exigenţelor unei armate convenţionale decât nevoilor unei forţe de gherilă”, afirmă, în continuare, revista citată.

Comandantul poliţiei irlandeze, comisarul Pat Byrne, a recunoscut, de curând, că era posibil ca esenţialul arsenalului IRA să fie ascuns în Republica Irlanda.

IRA dispune de aproximativ 600 de puşti de asalt AKM, furnizate de Libia, considerate “arma predilectă a teroriştilor”, dat fiind preţul ei rezonabil. La aceasta se mai adaugă o colecţie de cel puţin 400 de alte tipuri de puşti de asalt, printre care AR-15, G3 şi FN. Mai există şi alte modele, de o generaţie mai veche, cum e cazul puştilor americane M-1, care datează din al doilea război mondial.

IRA mai deţine, de asemenea, 9 rachete sol-aer SA-7 şi 12 aruncătoare de flăcări care nu au fost niciodată folosite.

În plus, IRA mai dispune de mitraliere, printre care FN MAG de 7,62 mm, şi mitraliere grele DShK de 12,7mm, dar şi circa 40 de lansatoare de rachete RPG-7, cel puţin 50 de puşti Barrett Light, pentru trăgătorii de elită.

Numărul la care se ridică armele uşoare ale IRA diferă, în funcţie de surse, şi variază între o sută şi şase sute.

Superioritatea IRA, din punct de vedere al armelor de foc, faţă de toate celelalte miliţii paramilitare din Irlanda de Nord ţine şi de faptul că gruparea deţine aproximativ 2,7 tone de Semtex, un explozibil de mare putere, fabricat pentru prima oară în Cehoslovacia. Cea mai mare cantitate din acest explozibil provine din Libia. Semtexul are particularitatea că este inodor, este uşor de mânuit şi stabil.

Pe lângă Semtex, IRA a acumulat un stoc enorm de detonatoare electronice şi mecanice diverse. De-a lungul anilor, IRA şi-a dezvoltat propriile tipuri de bombe artizanale, din ce în ce mai sofisticate.

Chiar dacă şi-ar distruge tot arsenalul, IRA încă ar dispune de o competenţă tehnologică fără precedent, acumulată în cei 30 de ani de luptă armată. 

